BERETNING FRA KOMMISSIONEN TIL RÅDET om TMA-2 i henhold til den fælles aktion om nye former for syntetisk narkotika (97/396/RIA)

1. Den 8. april 2003 modtog Europa-Kommissionen en rapport fra Det Europæiske Overvågningscenter for Narkotika og Narkotikamisbrug (EONN) vedrørende en risikovurdering af TMA-2 (2,4,5-trimethoxiamfetamin). Rapportens titel er "Report on the Risk Assessment of TMA-2 in the Framework of the Joint Action on New Synthetic Drugs". Risikovurderingsrapporten blev udarbejdet efter et møde den 31. marts-1. april 2003 i Det Videnskabelige Udvalg i EONN med deltagelse af eksperter udpeget af medlemsstaterne og repræsentanter for Kommissionen, Europol og Det Europæiske Agentur for Lægemiddelvurdering. Det var arbejdsgruppen vedrørende narkotika generelt, der den 12. december 2002 inden for rammerne af den fælles aktion om nye former for syntetisk narkotika af 16. juni 1997 havde anmodet om, at der blev foretaget en risikovurdering. Ved tre lejligheder (august 2001, juni 2002 og september 2002) blev der i medfør af artikel 3 i den fælles aktion om nye former for syntetisk narkotika officielt afgivet indberetning om TMA-2 som et nyt syntetisk stof.

2. I artikel 5 i den fælles aktion fastsættes det, at Rådet senest en måned efter udarbejdelsen af rapporten kan forelægge et initiativ for at sikre, at det nye syntetiske stof blive genstand for en række kontrolforanstaltninger, eller "hvis Kommissionen ikke anser det for nødvendigt at forelægge et initiativ [.....], begrunder den dette i en rapport til Rådet".

3. I artikel 1 i den fælles aktion fastsættes det, at "formålet med denne fælles aktion er at etablere en mekanisme for hurtig udveksling af oplysninger om nye former for syntetisk narkotika og vurdering af de hermed forbundne risici med henblik på at muliggøre, at de kontrolforanstaltninger, der i medlemsstaterne finder anvendelse på psykotrope stoffer, ligeledes finder anvendelse på nye former for syntetisk narkotika".

4. I artikel 4, stk. 1, i den fælles aktion fastsættes det, at "efter anmodning fra en medlemsstat eller Kommissionen indkalder EONN til et særligt møde i Det Videnskabelige Udvalgs regi med deltagelse af eksperter, som udpeges af medlemsstaterne, og som repræsentanter for Kommissionen, EDU og Det Europæiske Agentur for Lægemiddelvurdering indbydes til at overvære. Udvalget vurderer de mulige risici, herunder sundhedsmæssige og sociale risici, som brug af og handel med nye former for syntetisk narkotika kan indebære, samt eventuelle følger af et forbud."

5. Kommissionen har overvejet rapportens konklusioner og bemærker følgende:

5.1. TMA-2 er et syntetisk stof, hvis synteseprotokol blev beskrevet af den amerikanske kemiker, Shulgin. TMA-2 kan også fremstilles af det virksomme stof asaron, der udvindes af rhisomet af planten Acorus calamus. På internettet findes der opskrifter på, hvordan asaron udvindes og TMA-2 fremstilles, samt advarsler vedrørende kontraindikationer. På nuværende tidspunkt anvendes TMA-2 ikke i lægemidler eller industrielt.

5.2. Der er ikke rapporteret om dødsfald eller tilfælde af forgiftning uden dødelig udgang i forbindelse med TMA-2.

5.3. Ingen af medlemsstaterne ligger inde med oplysninger, der viser, at der foregår storstilet fremstilling, distribution og/eller handel med TMA-2, eller at organiseret kriminalitet spiller en rolle i forbindelse med disse aktiviteter. Én medlemsstat rapporterede i 1999 om et tilfælde af fremstilling af en begrænset mængde TMA-2 i et lille køkkenlaboratorium. En anden medlemsstat har rapporteret om ét tilfælde af international handel, der involverede én medlemsstat.

5.4. Én medlemsstat har rapporteret om beslaglæggelse af en lille mængde TMA-2. Denne beslaglæggelse vedrørte det køkkenlaboratorium, der er nævnt under 5.3. Herudover er TMA-2 blevet identificeret i fire andre medlemsstater. Det seneste fund af TMA-2 skete i 2002.

5.5. På nuværende tidspunkt findes der ingen data for dyr eller mennesker om stoffets generelle toksicitet, reproduktive toksicitet, neurotoksicitet eller mutagenicitet og potentielle kræftfremkaldende virkning.

5.6. Der findes på nuværende tidspunkt hverken beviser for negative sociale følger eller særlige beviser for følgerne af brugen af TMA-2, der kan forbindes med forstyrrelser af den offentlige ro og orden, berigelsesforbrydelser eller vold.

6. På grundlag af alene risikovurderingsrapporten om TMA-2 og proportionalitets princippet konkluderer Kommissionen, at det ikke er hensigtsmæssigt at fremsætte forslag til et initiativ til Rådet med henblik på at få TMA-2 underkastet kontrolforanstaltninger på EU-plan, jf. artikel 5, stk. 1, i den fælles aktion om nye former for syntetisk narkotika. Kommissionen vil dog opfordre EONN og Europol til fortsat at holde øje med tendenserne for så vidt angår ulovlig brug af TMA-2 som en del af den ordning for hurtig underretning, der er omhandlet i den fælles aktion, og at informere arbejdsgruppen vedrørende narkotika generelt, hvis de finder nye elementer, navnlig bevis for, at stoffet udgør en trussel mod folkesundheden eller en social risiko.